F.Mustafa. Hörmətli Sədr, hörmətli millət vəkilləri, mən aktual olan bir məsələyə diqqət çəkmək istəyirəm. Bu, MSK ilə bağlı olan bir məsələdir. Bildiyiniz kimi, artıq seçkilərin vaxtı təyin olunub, 2010-cu ilin 7 noyabrında seçkilər keçiriləcək. Amma çox maraqlıdır ki, bu gün MSK-nın nəzərdə tutulan 18 nəfər üzvündən yalnız 15 nəfəri müəyyən olunub. Çox maraqlıdır ki, hakim partiyanın təmsilçilərinin və bitərəflərin siyahısı orada tam şəkildə mövcuddur, amma parlamentdə azlıq təşkil eləyən partiyaların nümayəndələrinin ye-ri boş saxlanılır. Bu hansı məntiqlə edilir, anlamaq olmur. Bu yaxınlarda da MSK-nın katibi Svetlana Qasımova Allahın rəhmətinə qovuşdu və artıq bu say üçə çıxdı. Açığı, anlamaq olmur ki, Milli Məclisdə azlıqda olan partiyalar deyiləndə nə başa düşülür? Yəqin, Müsavat Partiyası üçün 2 nəfərin namizədliyinin verilməsi nəzərdə tutulmuşdu. Partiya imtina elədi, ya da bilmirəm, başqa səbəblərdən orada iştirak eləmədi. Bu yer əbədi boş qalmalıdır? Azlıq ancaq Müsavat Partiyasına aid deyil ki? Parlamentdəki digər partiyaların təmsilçilik məsələsi niyə həll olunmur? Niyə bizim nümayəndələrin orada təmsil olunmasına imkan yaradılmır? Sa-bah ATƏT-in, başqa təşkilatların gündəminə çıxacaq ki, niyə 18 nəfərdən 15-inin yeri təmin olunur, amma 3 yer, xüsusilə də parlamentdə azlıq təşkil eləyən partiyalara aid olan yerlər boş qalır? Ona görə Oqtay müəllim, mən xahiş edirəm, bu məsələyə diqqət yetirəsiniz. Gələcəkdə seçkinin keçirilməsi və imic baxımından bu, Azərbaycan üçün vacib-dir. Bizim partiyalar öz namizədləri ilə MSK-da təmsil olunmaq istəyirlər, bunu diqqətə almanızı xahiş edirəm.